புரு தீவு

புரு (ஆங்கிலம் : Buru ) என்பது இந்தோனேசியாவின் மலுக்கு தீவுகளுக்குள் உள்ள மூன்றாவது பெரிய தீவாகும். (முன்னர் போயிரோ, போரோ அல்லது போரு என்று உச்சரிக்கப்பட்டது). இது தெற்கே பண்டா கடலுக்கும் வடக்கே செராம் கடலுக்கும், அம்பன் மற்றும் செராம் தீவுகளுக்கும் மேற்கே அமைந்துள்ளது. இந்த தீவு மலுக்கு மாகாணத்திற்கு சொந்தமானது.  இது புரு  மற்றும் தெற்கு புரு பிராந்தியங்களை உள்ளடக்கியது. அவற்றின் நிர்வாக மையங்களான முறையே நம்லியா மற்றும் நம்ரோல் ஆகியவை துறைமுகங்கள் மற்றும் தீவின் மிகப்பெரிய நகரங்களைக் கொண்டுள்ளன. நம்லியாவில் ஒரு இராணுவ விமான நிலையம் உள்ளது, இது பொதுமக்கள் சரக்கு போக்குவரத்தையும் கொண்டுள்ளது.

இதன் மக்கள்தொகையில் மூன்றில் ஒரு பகுதியினர் பழங்குடியினர், பெரும்பாலும் புரு இனத்தவர் ஆவர். ஆனால் லிசெலா, அம்பேலாவ் மற்றும் கயெலி மக்களும் உள்ளனர். மீதமுள்ள மக்கள் ஜாவா மற்றும் அருகிலுள்ள மலுக்கு தீவுகளில் இருந்து குடியேறியவர்கள் ஆகும். பாரம்பரிய நம்பிக்கைகளின் சில எச்சங்களுடன், மத தொடர்பு கிறிஸ்தவத்திற்கும் சுன்னி இஸ்லாத்திற்கும் இடையில் சமமாகப் பிரிக்கப்பட்டுள்ளது. உள்ளூர் மொழிகள் மற்றும் கிளைமொழிகள் தனிப்பட்ட சமூகங்களுக்குள் பேசப்பட்டாலும், தேசிய இந்தோனேசிய மொழி சமூகங்களிடையேயும் நிர்வாகத்தினாலும் பயன்படுத்தப்படுகிறது. தீவின் பெரும்பகுதி வெப்பமண்டல தாவரங்கள் மற்றும் விலங்கினங்கள் நிறைந்த காடுகளால் சூழப்பட்டுள்ளது. தற்போதைய 179 பறவை மற்றும் 25 பாலூட்டி இனங்களிலிருந்து, சுமார் 14 புருவில் மட்டுமே அல்லது அருகிலுள்ள சில தீவுகளிலும் காணப்படுகின்றன, அவற்றில் குறிப்பிடத்தக்கவை புரு நாற்கொம்புப் பன்றி  போன்றவை. தீவிலுள்ள சிறிய தொழில்கள், பெரும்பாலான மக்கள் அரிசி, மக்காச்சோளம், இனிப்பு உருளைக்கிழங்கு, பீன்ஸ், தேங்காய், கோகோ, காபி, கிராம்பு மற்றும் சாதிக்காய் ஆகியவற்றை வளர்ப்பதில் ஈடுபட்டுள்ளனர். பிற குறிப்பிடத்தக்க நடவடிக்கைகள் விலங்கு வளர்ப்பு மற்றும் மீன்பிடித்தல் போன்றவை.

1365 ஆம் ஆண்டில் இந்த தீவு முதன்முதலில் குறிப்பிடப்பட்டுள்ளது. 1658 மற்றும் 1942 க்கு இடையில், இது டச்சு கிழக்கிந்திய கம்பெனியால் காலனித்துவப்படுத்தப்பட்டது, பின்னர் நெதர்லாந்தின் ஆட்சியின் கீழ் வந்தது . டச்சு நிர்வாகம் கிராம்பு தோட்டங்களில் வேலை செய்வதற்காக பல உள்ளூர் கிராமங்களை கெய்லி விரிகுடாவில் புதிதாக கட்டப்பட்ட தீவுகளுக்கு மாற்றியது. இந்த தீவு  1942 மற்றும் 1945 க்கு இடையில் ஜப்பானியப் படைகளால் ஆக்கிரமிக்கப்பட்டது, இறுதியாக 1950 இல் சுதந்திர இந்தோனேசியாவின் ஒரு பகுதியாக மாறியது. 1960 கள் - 1970 களில் முன்னாள் ஜனாதிபதி சுகார்த்தோவின் புதிய ஒழுங்கு நிர்வாகத்தின் போது, ஆயிரக்கணக்கான அரசியல் கைதிகளை வைத்திருக்கும் ஒரு சிறைச்சாலையாக புரு இருந்தது. புருவில் இருந்தபோது, எழுத்தாளர் பிரமோடியா அனந்தா டோர் "புரு குவார்டெட்" உட்பட அவரது பெரும்பாலான புதினங்களை எழுதினார்..

விலங்கினங்கள் 
புரு ஆஸ்திரேலியா மற்றும் ஆசியாவின் உயிர் புவியியல் மண்டலங்களுக்கு இடையிலான எல்லையில் அமைந்திருப்பதால், அதன் தாவரங்கள் மற்றும் விலங்கினங்கள் தனித்துவமானவை மற்றும் அவை தேசிய மற்றும் சர்வதேச அறிவியல் ஆராய்ச்சிக்கு உட்பட்டவை. தீவில் காணப்படும் 25 வகையான பாலூட்டிகளில், குறைந்தது நான்கு புருவுக்குச் சொந்தமானவை. இங்குக் காணப்படும் சுலாவெசி நாற்கொம்புப் பன்றி என்ற காட்டுப் பன்றி உள்ளூர் இனங்களான் மான் பன்றி இனங்களிலிருந்து வேறுபடுகின்றன. இது அதன் இறைச்சியில் மிகக் குறைந்த அளவு கொழுப்பைக் கொண்டுள்ளது. உள்ளூர் மக்களிடையே இது ஒரு சுவையாக கருதப்படுகிறது. புருவுக்குச் சொந்தமான மூன்று வகையான வெளவால்கள் : மொலுக்கன் பறக்கும் நரி வௌவால், செராம் பழம் வௌவால் மற்றும் சிறிய மூக்கு வௌவால் போன்றவை இங்குக் காணப்படுகின்றன.

குறிப்புகள் 

இந்தோனேசியாவின் தீவுகள்
மலுக்கு தீவுகள்